Koordinatės: 53°57′11″š. pl. 24°17′31″r. ilg.﻿ / ﻿53.953°š. pl. 24.292°r. ilg.﻿ / 53.953; 24.292

|  Kabelių Švč. Mergelės Marijos Ėmimo į dangų bažnyčia |
| --- |
|  |
| **Vyskupija** | Vilniaus |
| **Dekanatas** | Varėnos |
| **Savivaldybė** | Varėnos rajonas |
| **Gyvenvietė** | Kabeliai |
| **Statybinė medžiaga** | medis |
| **Pastatyta** | 1911 m. |

**Kabelių Švč. Mergelės Marijos Ėmimo į dangų bažnyčia** – bažnyčia, stovinti Kabelių kaime, 15 km į pietvakarius nuo Marcinkonių. Liaudies architektūros formų.

Veikia Kabelių Švč. Mergelės Marijos Ėmimo į dangų parapija, yra parapijos namai. Tituliniai parapijos atlaidai – Žolinė (rugpjūčio 15 d.). Klebonas – Bronius Krakevičius (g. 1963 m.), aptarnaujantis dar ir Marcinkonių Šv. apaštalų Simono ir Judo Tado parapiją (kunigas reziduoja Marcinkonyse).

Istorija
--------

Vilniaus generalgubernatorius 1909 m. leido į Kabelius pervežti senąją Ratnyčios (Šv. apaštalo Baltramiejaus) bažnyčią. Ji pastatyta 1911 m. o 1916 m. padidinta. 1921 m. įkurta parapija. Nuo 1919 m. klebonavęs Pranciškus Čaglys ugdė parapijiečių pamaldumą, stiprino lietuvybę, ragino šviestis. Lenkijos valdžios persekiotas, baustas.

Sovietmečiu Kabelių parapija buvo viena iš tų vietų, kuriose veikė pogrindinė kunigų seminarija. Kabelių bažnyčioje ir klebonijoje buvo slapta rengiami ir šventinami kunigai, renkamos žinios Lietuvos katalikų bažnyčios kronikai. 1952–1958 m. bažnyčioje tarnavo ir pogrindžio seminarijoje dėstė kunigas jėzuitas Karolis Garuckas, vienas iš Lietuvos Helsinkio grupės steigėjų, 1964–1983 m. – jo mokinys jėzuitas Jonas Lauriūnas. Pas J. Lauriūną lankydavosi fizikas Jonas Boruta, kuris vėliau tapo kunigu ir vyskupu. Kabeliuose lankydavosi ir kunigas Vytautas Merkys, kunigas jėzuitas, filologijos daktaras Kazimieras Ambrasas, kunigas, Kauno arkivyskupas emeritas Lionginas Virbalas. Kabeliuose zakristijonavo kunigas Aušvydas Belickas.

Kabelių parapijoje 1956 m. atliko rekolekcijas prieš įšventinimą į vyskupus būsimasis Vilniaus arkivyskupas Julijonas Steponavičius.

2020 m. Kabelių bažnyčios pastogėje rastos vargonų, kuriais galėjo groti Mikalojaus Konstantino Čiurlionio tėvas Konstantinas Čiurlionis, dalys.

Architektūra
------------

Bažnyčia liaudies architektūros formų, stačiakampio plano, dvibokštė, su žemomis zakristijomis. Šventoriuje stovi 2 tarpsnių medinė varpinė. Jo tvora medinių statinių.

Galerija
--------

* VarpinėVarpinė
* 
* ŠventoriujeŠventoriuje

Šaltiniai
---------

1. ↑  Vilniaus arkivyskupijos informacija Archyvuota kopija 2009-01-18 iš Wayback Machine projekto. (apie Kabelių Švč. Mergelės Marijos Ėmimo į dangų parapiją)
2. ↑  Varėnos turizmo ir verslo informacijos centro informacija Archyvuota kopija 2009-07-25 iš Wayback Machine projekto.
3. 1 2  *Kiekvienas amžius turi savo tamsą ir savo žiburius* Archyvuota kopija 2023-08-11 iš Wayback Machine projekto. Kabelių krašto bendruomenių svetainės. Nuoroda tikrinta 2023-08-11.
4. ↑  *Kabelių bažnyčios pastogėje rasti vargonai, kuriais galėjo groti M. K. Čiurlionio tėvas*, 15 min, 2023-02-12. Nuoroda tikrinta 2023-08-11.


|  |  |
| --- | --- |
|  | **Vikiteka: Kabelių Švč. Mergelės Marijos Ėmimo į dangų bažnyčia** – vaizdinė ir garsinė medžiaga  |